DA Den Europæiske Unions Tidende CE 78/944

(2004/C 78 E/0999)

SKRIFTLIG FORESPØRGSEL P-0231/04

af Alexander de Roo (Verts/ALE) til Kommissionen

(26. januar 2004)

Om: EIB-lån til lufthavnen Schiphol

Lufthavnen Schiphol har med henblik på finansieringen af den femte landingsbane (Polderbaan) anmodet Den Europæiske Investeringsbank om et lån på 150 mio. EUR, hvilket den har fået tildelt.

»Vereniging Milieudefensie« (Friends of the Earth Netherlands) oplyser, at lånet blev godkendt den 15. februar 2002, førend den påkrævede evaluering af Polderbaans indvirkning på miljøet var blevet afsluttet (den 11. marts 2002).

Ifølge publikationen »Flying with Big Business: The European Investment Bank and the Aviation Industry«, der blev udgivet af Friends of the Earth International og CEE Bankwatch Network i november 2003, var der tale om en lignende hændelse i forbindelse med lufthavnen i Sofia (Bulgarien) med den forskel, at der i den forbindelse slet ikke blev foretaget en evaluering af projektets indvirkning på miljøet.

På hvilket tidspunkt (dato) gav EIB Kommissionen meddelelse om, at den havde til hensigt at yde et blødt lån til lufthavnen Schiphol, og blev disse oplysninger ledsaget af en evaluering af projektets invirkning på miljøet, som kan offentliggøres?

Mener Kommissionen også, at EIB først skulle have afventet resultaterne af den ovennævnte evaluering af projektets indvirkning på miljøet, førend den godkendte finansieringen heraf? Hvilke foranstaltninger agter Kommissionen at træffe over for EIB for at ændre denne situation?

Hvilke foranstaltninger agter Kommissionen at træffe over for EIB, således at man igen undgår et sådant sammenfald af omstændigheder?

Svar afgivet på Kommissionens vegne af Pedro Solbes Mira

(17. februar 2004)

Den 29. november 2001 forelagde Den Europæiske Investeringsbank (EIB) de nødvendige oplysninger for Kommissionen med henblik på den høring, der er omhandlet i artikel 21 i Bankens vedtægter. Ifølge disse oplysninger var der allerede i 1995 blevet foretaget en formel evaluering af projektets indvirkning på miljøet, som opfyldte kravene i Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet (1), som ændret ved Rådets direktiv 97/11/EF af 3. marts 1997 (2). Ifølge de oplysninger, som EIB indsendte i forbindelse med ovennævnte høring, havde de relevante myndigheder desuden givet de byggetilladelser, der følger efter en evaluering af miljøvirkningerne. Ifølge EIB-låneaftalen er den projektansvarlige juridisk forpligtet til at overholde alle relevante love, herunder miljølovgivningen. På den baggrund satte Kommissionen ikke yderligere spørgsmålstegn ved de miljømæssige virkninger. Indsendelse af yderligere specifik dokumentation, undersøgelsesrapporter osv. er ikke omhandlet af høringsproceduren efter artikel 21.

I et svar til Friends of the Earth, Netherlands, i december 2002 med kopi til Kommissionen forklarede EIB, at en yderligere vurdering af miljøvirkningerne var blevet afsluttet den 11. marts 2002. Denne evaluering angik ikke specifikt driften af den femte start- og landingsbane, men snarere tilpasningen af støj- og andre miljøparametre i Schiphol Lufthavn som helhed på baggrund af den nye luftfartslov. Kommissionen og EIB vil dog bede de nederlandske myndigheder om at indsende yderligere oplysninger om denne evaluering af miljøvirkningerne, således at det kan konstateres, om denne vurdering falder inden for rammerne af Rådets direktiv 85/337/EØF.

Foruden høringsproceduren efter artikel 21, hvor Kommissionen har mulighed for at fremsætte en formel udtalelse om EIB's virksomhed, har Kommissionen og EIB's tjenestegrene mere generelt etableret regelmæssige kontakter med henblik på at sikre en bedre integrering af de to institutioners miljøforanstaltninger. Spørgsmålet om miljøevalueringsproceduren på grundlag af ovennævnte direktiv har været genstand for mange arbejdsmøder mellem Kommissionen og Bankens tjenestegrene, fordi det spiller så stor en rolle i den samlede godkendelsesprocedure for et givet projekt. Det er bl.a. blevet erkendt, at visse aspekter af et projekt kan blive ændret som resultat af en formel evaluering af miljøvirkningerne. Det er derfor også vigtigt for bygherren og følgelig for finansieringsinstituttet at afvente afslutningen af miljøevalueringen for at få kendskab til projektets endelige udformning og omkostninger.

Kommissionen vil fortsat være særlig opmærksom på, at direktivet om evaluering af miljøvirkningerne gennemføres korrekt både i forbindelse med høringsproceduren efter artikel 21 og kontakterne på teknisk plan.

(1) EFT L 175 af 5.7.1985.

(2) EFT L 73 af 14.3.1997.